ሚኒስቴሩ ከሠራተኛ እና አሰሪ ጋር የተያያዙ 167 ቅሬታዎች ደርሰውታል – አዲስ የሥራ ቦታ ምላሽ ፕሮቶኮል ይፋ ሊያደርግ ነው
አዲስ አበባ፡- የኮሮና በሽታ በተከሰተበት ወቅት ከሥራ ገበታቸው መባረር እና የተለያየ ችግር ደርሶብናል የሚሉ ከሠራተኛ እና አሰሪ ጋር የተያያዙ 167 ቅሬታዎች እንደደረሱት እና አብዛኛዎቹን ወደየክልል ቢሮዎች መምራቱን የሠራተኛና ማህበራዊ ጉዳይ ሚኒስቴር አስታወቀ። ሚኒስቴሩ በኮሮና ቫይረስ ወረርሽኝ ምክንያት የሠራተኛ እና አሰሪ ህልውና እና ገቢ እንዳይጎዳ በሚል አዲስ ፕሮቶኮል አዘጋጅቶ በቅርቡ ይፋ እንደሚያደርግም አስታውቋል። 
የኢፌዴሪ ሠራተኛና ማህበራዊ ጉዳይ ሚኒስቴር የሰላማዊ ኢንዱስትሪ ግንኙነት ዳይሬክቶሬት ዳይሬክተር አቶ ፍቃዱ ገብሩ በተለይ ለአዲስ ዘመን እንደገለጹት፤ የኮቪድ 19 የሥራ ቦታ ምላሽ የሦስትዮሽ ፕሮቶኮል ከወጣ በኋላ እና በኮማንድ ፖስት ስር ሠራተኛ ማባረር እና ክፍያ ቅነሳ ላይ በተመለከተ ክልከላ ተጥሏል። በዚህ ወቅት ከሥራ መሰናበት እና የተለያዩ ችግሮችን መሠረት ያደረጉ 167 ቅሬታዎች ደርሰዋል። አብዛኛዎቹ ቅሬታዎች ከሆቴል ቤቶች እና ከተለያዩ የግል ተቋማት ጋር የተያያዙ ሲሆን ከሥራ መሰናበት እና ክፍያ ጋር ተያይዞ የተነሱ ናቸው። 
እንደ አቶ ፍቃዱ ገለጻ፤ አብዛኛዎቹ ሆቴሎች ከማቆያ ጋር በተያያዘ ለሌላ አገልግሎት የዋሉ በመሆናቸው በርካታ ቅሬታ ሊመጣባቸው ችሏል። ሚኒስቴሩ ከደረሱት 167 ቅሬታዎች መካከል ሁለቱ በሚኒስቴሩ ስር እየታዩ ሲሆን አብዛኛዎቹ ጉዳዮች ግን በክልል ደረጃ ከሚገኙ የሠራተኛና ማህበራዊ ጉዳይ ቢሮዎች ጋር የተያያዘ በመሆኑ ወደየቢሮዎቹ ተመርተዋል። 
ሚኒስቴሩ ከሠራተኛ እና አሰሪ ጋር በተያያዘ ለሚደርሱ ጉዳዮች በኢትዮጵያ ደረጃ ከሚከታተላቸው የ30 የልማት ድርጅቶችን የሚከታተል ሲሆን፤ ከ30ዎቹ የልማት ድርጅቶች መካከል ደግሞ በሁለት ድርጅቶች ላይ ሠራተኞች ቅሬታ አቅርበዋል። በመሆኑ ቅሬታዎቹን በተመለከተ በሚኒስቴር ተቋሙ ስር ክትትል እየተደረገ ይገኛል። 
በተያያዘ ዜና ሠራተኛና ማህበራዊ ጉዳይ ሚኒስቴር በኮሮና ቫይረስ ወረርሽኝ ምክንያት የሠራተኛ እና አሰሪ ህልውና እና ገቢ እንዳይጎዳ በሚል አዲስ ፕሮቶኮል አዘጋጅቶ በቅርቡ ይፋ እንደሚያደርግ አቶ ፍቃዱ አስታውቀዋል። 
የመጀመሪያውን የሥራ ቦታ ምላሽ የሦስትዮሽ ፕሮቶኮል መጋቢት ወር ላይ ይፋ መደረጉን አስታውሰው፤ ይሁንና በፕሮቶኮሉ ስር የነበሩ አንዳንድ መመሪያዎች ከሕግ ባለፈ ሠራተኛውን እና አሰሪው በስምምነት የሚፈጽሟቸውን ጉዳዮች እንደያዘ ገልጸዋል። 
አዲሱ ፕሮቶኮል ዝርዝር ይዘትም በሚኒስቴሩ ይፋ ሲደረግ የሚታወቅ ቢሆንም ቀድሞው በስምምነት ላይ ብቻ እንዲመሰረቱ የተፈቀዱ ጉዳዮች ላይ አዲሱ ፕሮቶኮል ግዴታ የሚጥል መመሪያ እንዳለው ገልጸዋል። 
እንደ ሠራተኛና ማህበራዊ ጉዳይ ሚኒስቴር መረጃ ከሆነ፤ ሚኒስቴሩ የሚከታተላቸው የሠራተኛ እና የአሰሪ ጉዳዮች ከቅጥር እስከ ስንብት ያለውን ጊዜ ያካተተ ነው። በዚህ መሠረት አንድ ላልተወሰነ ጊዜ ሥራ ላይ እንዲቆይ ስምምነት ያደረገ ወይም በተለምዶ ቋሚ ሠራተኛ የሚባለው ሰው የሠራ ውሉ ሊቋረጥ የሚችልባቸው አራት መሠረታዊ ምክንያቶች አሉ። 
ከነዚህ ውስጥ አንደኛው ምክንያት ሠራተኛው እና አሰሪው በስምምነት ሠራውን ሲያቋርጡ ነው። በሁለተኛነት ደግሞ በእራሱ በሠራተኛው አነሳሽነት በማስጠንቀቂያ እና ያለማስጠንቂቂያ ሥራውን ሊለቅ ይችላል። በሦስተኛ ደረጃ አሰሪው በማስጠንቀቂያ እና ያለማስጠንቀቂያ እንደየሁኔታው የሠራተኛውን ጥፋት እና ብቃት መሠረት አድርጎ ሥራውን ሊያቋርጥ ይችላል። በአራተኛ ደረጃ በሕግ አስገዳጅነት ማለትም በጡረታ፣ በሞት እና በተለያዩ ጉዳዮች ሠራተኛው የሥራ ዘመኑ ሲያበቃ የሥራ ውሉ ይቋረጣል።አዲስ ዘመን ግንቦት 8/2012ጌትነት ተስፋማርያም